DIE LEWENSBROOD AAN ONS GESKENK - Afrikanervolksparty
Gepubliseer op 27 Augustus 2017 | Geskryf deur Hannes Ollewagen | | | Trefslae: 1031
Die oorgrote meerderheid mense in ons huidige samelewing is só gesteld op die verganklike spys waarvoor gewerk moet word dat hul siele besig is om van honger te sterf. Dit is mos uiters belangrik om elke paar jaar 'n splinternuwe motor te ry. Wanneer ek nie my kind universiteit toe kan stuur nie is ek mos nie 'n goeie ouer nie. Ek moet so verskriklik hard werk, want my seun het nou weer 'n rugbytoer oorsee wat derduisende rande gaan kos. En daarna is dit sussie se hokkietoer wat nog 'n klein fortuin gaan kos. In die proses vermoei ek myself so en mergel ek myself tot so 'n mate uit dat ek nie krag oorhou om my gesin geestelik te versorg nie. Inteendeel, ek is self geestelik só afgemat deur die vermoeienis om in die stoflike te voorsien dat ek nie na ander kan omsien nie. Ek sien my huwelik ly skade, my kinders ly skade, maar ek sal hulle mos weer met stoflike dinge "gelukkig" maak.
Jesus Christus het ons dan juis kom leer dat die lewe oor veel meer as net die stoflike en verganklike dinge gaan. Hy het inderdaad gekom om aan sondaars die lewe en oorvloed te gee. Só het Hy byvoorbeeld vir Saggéüs tot inkeer gebring sodat hy die lewe kon beërwe al sou dit beteken dat hy van sy verganklike rykdom wat hy deur onregverdige wins verwerf het, afstand moes doen. Daarenteen het die ryk jongman verkies om sy stoflike besittings eerder te koester as om die brood van die lewe wat Jesus hom aangebied het te neem. "En toe Jesus dit hoor, antwoord Hy hom: Nog een ding ontbreek jou – verkoop alles wat jy het, en verdeel dit onder die armes, en jy sal 'n skat in die hemel hê; kom dan hier, volg My. Toe hy dit hoor, het hy diep bedroef geword, want hy was baie ryk." (Luk. 18:22&23).
Dit is tog algemene kennis dat u sal sterf indien u vir 'n paar dae sonder water moet klaarkom. Eweneens is dit algemene kennis dat u sal sterf indien u vir geruime tyd lank nie voedsel het om te eet nie. En oor al hierdie dinge is ons besorg. Ons verwag egter dat ons geestelik sterk sal bly selfs ten spyte daarvan dat ons nie geestelike voedsel inneem nie? Waarom verkeer ons onder hierdie wanindruk dat ons geestelik nie sal sterf as ons nie met geestelike voedsel versorg word nie? Dink maar aan Jesus se woorde aan die Satan wat Hom in die woestyn versoek het. "Maar Jesus antwoord en sê vir hom: Daar is geskrywe: Die mens sal nie van brood alleen lewe nie, maar van elke woord van God." (Luk. 4:4).